Jongman sterf in jagongelukArgieffoto ŉ Jongman is Saterdagaand tydens ŉ vermeende jagongeluk op ŉ plaas in Limpopo doodgeskiet. Brig. Motlafela Mojapelo, provinsiale polisiewoordvoerder, het Sondag gesê die voorval het in die Tuinplaas-omgewing, suidoos van Modimolle (Nylstroom), plaasgevind. “ŉ Man en ŉ vrou het omstreeks 20:30 uitgegaan om bosvarke te jag. Hulle het na bewering iets hoor beweeg en die man het in die rigting daarvan geskiet,” het Mojapelo gesê. Mojapelo het gesê die man en vrou het in die rigting waarin hy geskiet het geloop en besef iemand is raakgeskiet, waarna die polisie ontbied is. Die man is op die toneel dood. “Later is vasgestel die man is ŉ plaaswerker op ŉ buurplaas. Hy is of 23 of 24 jaar oud en is na bewering per ongeluk doodgeskiet, aangesien die jagters hom verkeerdelik vir ŉ dier aangesien het.” Die polisie ondersoek ŉ saak van strafbare manslag. Die vuurwapen is vir ballistiese toetse gestuur. Lees ook: [Opvolg] Jongman sterf in jagongeluk: Moord nou ondersoek